Ξενοδοχείο Grand Budapest

Η ταινία «**Ξενοδοχείο Grand Budapest»** (αγγλικά: ***The Grand Budapest Hotel***) είναι αμερικανική/γερμανική κωμωδία παραγωγής 2014. Ο Γουές Άντερσον σκηνοθέτησε και έγραψε το σενάριο το οποίο εμπνεύστηκε από τα γραπτά του Στέφαν Τσβάιχ. Πρωταγωνιστεί ο Ρέιφ Φάινς στο ρόλο ενός θυρωρού ξενοδοχείου, ο οποίος συνεργάζεται με έναν γκρουμ για να αποδείξει την αθωότητά του αφού έχει κατηγορηθεί για φόνο. Το καστ της ταινίας πλαισιώνουν οι Φ. Μάρεϊ Έιμπραχαμ, Έντουαρντ Νόρτον, Ματιέ Αμαλρίκ, Σίρσα Ρόναν, Έιντριεν Μπρόντι, Γουίλεμ Νταφόε, Τζεφ Γκόλντμπλαμ, Λέα Σεϊντού, Τζέισον Σουόρτσμαν, Τζουντ Λο, Τίλντα Σουίντον, Χάρβεϊ Καϊτέλ, Τομ Γουίλκινσον, Μπιλ Μάρεϊ, Όουεν Γουίλσον, Τόνι Ρεβελόρι και Μπομπ Μπάλαμπαν.

Η ταινία αποτελεί συμπαραγωγή της Μεγάλη Βρετανίας και της Γερμανίας και χρηματοδοτήθηκε από γερμανικές εταιρίες και οργανισμούς. Τα γυρίσματα πραγματοποιήθηκαν στη Γερμανία. Η πρεμιέρα της ταινίας πραγματοποιήθηκε το Φεβρουάριο του 2014 στο Διεθνές Φεστιβάλ Κινηματογράφου του Βερολίνου όπου και αποτέλεσε την εναρκτήρια ταινία του φεστιβάλ, κερδίζοντας την Αργυρή Άρκτο του Μεγάλου Βραβείου της Κριτικής Επιτροπής. Κυκλοφόρησε στους κινηματογράφους της Γερμανίας στις 6 Μαρτίου 2014, ενώ στο Ηνωμένο Βασίλειο και στις Ηνωμένες Πολιτείες στις 7 Μαρτίου 2014. Απέσπασε θετικά σχόλια από τους κριτικούς και έγινε μεγάλη εισπρακτική επιτυχία με τις συνολικές εισπράξεις να φτάνουν τα 173 εκατομμύρια δολάρια παγκοσμίως. 

Έλαβε εννέα υποψηφιότητες για Όσκαρ, μεταξύ των οποίων για Καλύτερη Ταινία και Σκηνοθεσία και κατάφερε να κερδίσει τέσσερα σε τεχνικές κατηγορίες. Επίσης έλαβε έντεκα υποψηφιότητες για BAFTA κερδίζοντας πέντε και βραβεύτηκε με τη Χρυσή Σφαίρα Καλύτερης Ταινίας - Κωμωδία/Μιούζικαλ.

## Πλοκή
### Πρόλογος
Στο σήμερα, μια έφηβη κοπέλα προσεγγίζει το μνημείο ενός συγγραφέα σε ένα νεκροταφείο. Στα χέρια της κρατάει ένα βιβλίο που το έγραψε ένας χαρακτήρας γνωστός μόνο ως "Ο Συγγραφέας". Αρχίζει να διαβάζει το βιβλίο, που είναι γραμμένο το 1985. Ο Συγγραφέας ξεκινά να διηγείται μια ιστορία για ένα ταξίδι που έκανε στο Ξενοδοχείο Grand Budapest το 1968, το οποίο τοποθετείται στην πλασματική Δημοκρατία της Ζουμπρόβκα, ένα ευρωπαϊκό κράτος των Άλπεων κατεστραμμένο από τον πόλεμο και τη φτώχεια, σε μια απομονωμένη βουνοπλαγιά. Το ξενοδοχείο έχει περάσει δύσκολες στιγμές. Πολλές από τις λαμπρές εγκαταστάσεις του βρίσκονται τώρα σε κακή κατάσταση και οι επισκέπτες του είναι λιγοστοί. Ο Συγγραφέας γνωρίζει τον ηλικιωμένο ιδιοκτήτη του ξενοδοχείου, τον Ζίρο Μουσταφά και συμφωνούν να δειπνήσουν μαζί το απόγευμα. Στο δείπνο, ο κύριος Μουσταφά αφηγείται την ιστορία του: πως έγινε ο ιδιοκτήτης του ξενοδοχείου και τον λόγο που είναι απρόθυμος να το κλείσει.

### Μέρος 1ο: Μεσιέ Γκουστάβ Χ.
Η ιστορία ξεκινά το 1932 κατά τη διάρκεια των ένδοξων ημερών του ξενοδοχείου, όταν ο νεαρός Ζίρο ήταν γκρουμ και μόλις είχε καταφτάσει στη Ζουμπρόβκα μετά την καταστροφή της πόλης του και την εκτέλεση ολόκληρη της οικογένειάς του. Η Ζουμπρόβκα βρίσκεται στα πρόθυρα του πολέμου, αλλά αυτό δεν απασχολεί καθόλου τον Μεσιέ Γκουστάβ Χ, τον αφοσιωμένο θυρωρό του Grand Budapest. Ο ιδιοκτήτης του ξενοδοχείου είναι άγνωστος και μεταφέρει μόνο σημαντικά μηνύματα μέσω του δικηγόρου και υποδιευθυντή Κόβακς. Όταν δεν εξυπηρετεί τις ανάγκες των πλούσιων πελατών του ξενοδοχείου ή δεν διευθύνει το προσωπικό του, ο Γκουστάβ φλερτάρει με αρκετές ηλικιωμένες κυρίες που επισκέπτονται το ξενοδοχείο για να απολαύσουν τις "εξαιρετικές υπηρεσίες" του. Μία από αυτές τις κυρίες είναι η Μαντάμ Σελίν Βιγενέβ "Μαντάμ Ντι" Ντεγκόφ ουντ Τάξις, με την οποία ο Γκουστάβ περνά τη νύχτα πριν την αναχώρησή της.

### Μέρος 2ο: Μαντάμ Σ.Β.Ντ.ο.Τ.
Ένα μήνα αργότερα, ο Γκουστάβ πληροφορείται ότι η Μαντάμ Ντ. πέθανε κάτω από μυστηριώδεις συνθήκες. Παίρνει μαζί του τον Ζίρο και πηγαίνουν στην κηδεία της και, στη συνέχεια, στο άνοιγμα της διαθήκης της, όπου ο Κόβακς, που συμπτωματικά είναι ο εκτελεστής της διαθήκης, αποκαλύπτει ότι αφήνει στον Γκουστάβ έναν πολύτιμο πίνακα, *Το Αγόρι με το Μήλο*. Το γεγονός αυτό εξαγριώνει την οικογένεια της Μαντάμ Ντι., καθώς όλοι ήλπιζαν να αποκτήσουν τον πίνακα. Ο γιος της, Ντιμίτρι Ντεγκόφ ουντ Τάξις επιτίθεται στον Γκουστάβ. Με τη βοήθεια του Ζίρο, ο Γκουστάβ κλέβει τον πίνακα και, αφού επιστρέψουν στο Grand Budapest, τον ασφαλίζει στο χρηματοκιβώτιο του ξενοδοχείου. Κατά τη διάρκεια του ταξιδιού, ο Γκουστάβ κάνει μια συμφωνία με το Ζίρο: ως αντάλλαγμα για τη βοήθειά του, ο Γκουστάβ θα ορίσει τον Ζίρο κληρονόμο του. Σύντομα, ο Γκουστάβ συλλαμβάνεται και φυλακίζεται για τη δολοφονία της Μαντάμ Ντι, μετά από μαρτυρία του Σερζ Χ., του μπάτλερ της Μαντάμ Ντι. Στη φυλακή, ο Γκουστάβ βρίσκεται παγιδευμένος σε ένα κελί με σκληρούς εγκληματίες, αλλά κερδίζει το σεβασμό τους όταν σαπίζει στο ξύλο έναν από αυτούς επειδή αμφισβήτησε την αρρενωπότητά του.

### Μέρος 3ο: Τσεκ-πόιντ 19 Στρατόπεδο Ποινικού Εγκλεισμού
Ο Ζίρο βοηθά τον Γκουστάβ να δραπετεύσει από τη φυλακή, στέλνοντάς του εργαλεία κρυμμένα μέσα σε ένα κέικ που έφτιαξε η αρραβωνιαστικιά του Ζίρο, η Άγκαθα. Μαζί με τον Λούντβιχ και μια ομάδα άλλων καταδίκων, ο Γκουστάβ σκάβει την έξοδό του από τη φυλακή μέσα από το ίδιο του το κελί. Η ομάδα καταφέρνει να αποφύγει τη σύλληψη όταν ένας από αυτούς θυσιάζεται για να σκοτώσει κάποιους φρουρούς που τους ανακαλύπτουν. Ο Λούντβιχ και η ομάδα του δραπετεύουν με ένα αυτοκίνητο αφού πρώτα ευχηθούν καλή τύχη στους Γκουστάβ και Ζίρο. Ο Γκουστάβ και ο Ζίρο συμφωνούν να προσπαθήσουν να αποδείξουν την αθωότητά του Γκουστάβ.

### Μέρος 4ο: Η Κοινωνία των Σταυρωμένων Κλειδιών
Οι Γκουστάβ και Ζίρο διώκονται από τον ψυχρό δολοφόνο Τζ.Γκι. Τζόπλινγκ, ο οποίος εργάζεται για τον Ντιμίτρι και σκοτώνει τον Κόβακς όταν αυτός αρνείται να συνεργαστεί με τον Ντιμίτρι. Ο Γκουστάβ τηλεφωνεί στον Μεσιέ Ιβάν, έναν θυρωρό και μέλος της Κοινωνίας των Σταυρωμένων Κλειδιών, μίας αδελφότητας θυρωρών με σκοπό την αλληλοβοήθεια. Με τη βοήθεια του Ιβάν, οι Γκουστάβ και Ζίρο ταξιδεύουν σε ένα μοναστήρι όπου συναντιούνται με τον Σερζ, το μοναδικό άτομο που μπορεί να αθωώσει τον Γκουστάβ από τις κατηγορίες του φόνου, αλλά ο Σερζ στραγγαλίζεται από τον Τζόπλινγκ, πριν αποκαλύψει μια σημαντική πληροφορία σχετική με την ύπαρξη και δεύτερης διαθήκη της Μαντάμ Ντι. Ο Τζόπλινγκ καταδιώκει τον Γκουστάβ και τον Ζίρο και τελικά ο Ζίρο τον σπρώχνει από την άκρη ενός γκρεμού, σκοτώνοντάς τον και σώζοντας τον Γκουστάβ.

### Μέρος 5ο: Το Δεύτερο Αντίγραφο της Δεύτερης Διαθήκης
Πίσω στο Grand Budapest, το ξέσπασμα του πολέμου είναι κοντά. Ο στρατός έχει επιτάξει το ξενοδοχείο και είναι στη διαδικασία μετατροπής του σε στρατώνα. Η Άγκαθα συμφωνεί να μπει μέσα στο ξενοδοχείο και να πάρει τον πίνακα, αλλά ο Ντιμίτρι την ανακαλύπτει. Ακολουθεί ένα κυνηγητό με πυροβολισμούς. Στη συνέχεια αποδεικνύεται η αθωότητα του Γκουστάβ μετά την ανακάλυψη του αντιγράφου της δεύτερης διαθήκης της Μαντάμ Ντι., την οποία είχε αντιγράψει ο Σερζ πριν καταστραφεί και την είχε κρύψει στο πίσω μέρος του πίνακα. Η διαθήκη αυτή θα ίσχυε μόνο αν η Μαντάμ Ντι. είχε δολοφονηθεί. Η ταυτότητα του δολοφόνου της και το πώς ο Γκουστάβ απέδειξε την αθωότητά του μένει ασαφές (αν και νωρίτερα στην ταινία ένα ύποπτο μπουκάλι που έγραφε στρυχνίνη πάνω, βρισκόταν στο γραφείο του Τζόπλινγκ). Η διαθήκη επίσης αποκαλύπτει ότι η Μαντάμ Ντι ήταν η ιδιοκτήτρια του ξενοδοχείου. Άφησε το μεγαλύτερο μέρος της περιουσίας της, το ξενοδοχείο και τον πίνακα στον Γκουστάβ. Ο Γκουστάβ έγινε πλούσιος και όρισε τον Ζίρο ως το νέο θυρωρό του ξενοδοχείου.

### Επίλογος
Μετά τον πόλεμο και κατά τη διάρκεια ενός ταξιδιού με το τρένο πέρα από τα σύνορα, στρατιώτες επιθεωρούν τα χαρτιά του Γκουστάβ και του Ζίρο. Ο Ζίρο περιγράφει ότι οι στρατιώτες κατέβασαν τον Γκουστάβ από το τρένο και τον εκτέλεσαν, όταν προσπάθησε να υπερασπιστεί τον Ζίρο. Η Άγκαθα υποκύπτει στην "Πρωσική Γρίπη" και πεθαίνει δύο χρόνια αργότερα, το ίδιο και ο νεογέννητος γιος τους. Ο Ζίρο κληρονομεί την περιουσία του Γκουστάβ και ορκίζεται να κρατήσει ζωντανή την παράδοση του Grand Budapest, αλλά ένα νέο κομμουνιστικό καθεστώς στη Ζουμπρόβκα και η φθορά του χρόνου σταδιακά αρχίζουν να αφήνουν τα σημάδια τους τόσο στο ξενοδοχείο όσο και στον Ζίρο, ο οποίος αναγκάζεται να δώσει όλη του την περιουσία στην κυβέρνηση για να κρατήσει το ξενοδοχείο ανοιχτό. Ως μια δόση ειρωνείας, ο πίνακας για τον οποίο ο Ζίρο και ο Γκουστάβ πέρασαν τα πάνδεινα, τώρα είναι απλά καρφωμένος σε ένα τοίχο, ξεχασμένος και τοποθετημένος στραβά.

Πίσω στο 1968, ο κύριος Ζίρο Μουσταφά εξομολογείται στον Συγγραφέα ότι ο πραγματικός λόγος που δεν μπορεί να κλείσει το ξενοδοχείο δεν έχει να κάνει με την αφοσίωσή του στον Γκουστάβ αλλά με την αγαπημένη του Άγκαθα, καθώς το ξενοδοχείο είναι ο τελευταίος σύνδεσμός του μαζί της. Ο Νεαρός Συγγραφέας αργότερα αναχωρεί για τη Νότια Αμερική και δεν επιστρέφει ποτέ ξανά στο ξενοδοχείο. Ο Ζίρο λίγο καιρό αργότερα πεθαίνει.

Το 1985, ο Συγγραφέας ολοκληρώνει το διήγημά του δίπλα στον εγγονό του.

Επιστροφή στο σήμερα: το κορίτσι συνεχίζει να διαβάζει μπροστά στο άγαλμα του Συγγραφέα, ένα σημάδι ότι η ιστορία τόσο του Ζίρο και του Γκουστάβ όσο και του ξενοδοχείου θα συνεχίζει να ζει.

## Ηθοποιοί και χαρακτήρες
* Ρέιφ Φάινς στο ρόλου του *Μεσιέ Γκουστάβ Χ.*
* Τόνι Ρεβελόρι στο ρόλο του *Νεαρού Ζίρο Μουσταφά*
* Έιντριεν Μπρόντι στο ρόλο του *Ντιμίτρι Ντεγκόφ ουντ Τάξις*
* Γουίλεμ Νταφόε στο ρόλο του *Τζ.Γκ. Τζόπλινγκ*
* Σίρσα Ρόναν στο ρόλο της *Άγκαθα*
* Έντουαρντ Νόρτον στο ρόλο του *Επιθεωρητή Χένκελς*
* Τζεφ Γκόλντμπλαμ στο ρόλο του *Υποδιευθυντή Βίλμος Κόβακς*
*Φ. Μάρεϊ Έιμπραχαμ στο ρόλο του *Ηλικιωμένου Ζίρο Μουσταφά*
* Ματιέ Αμαλρίκ στο ρόλου του *Σερζ Χ.*
* Τζουντ Λο στο ρόλο του *Συγγραφέα*
* Χάρβεϊ Καϊτέλ στο ρόλο του *Λούντβιχ*
* Μπιλ Μάρεϊ στο ρόλο του *Μεσιέ Ιβάν*
* Λέα Σεϊντού στο ρόλο της *Κλοτίλντ*
* Τζέισον Σουόρτσμαν στο ρόλο του *Μεσιέ Ζαν*
* Τίλντα Σουίντον στο ρόλο της *Μαντάμ Σελίν Βιγενέβ "Μαντάμ Ντι" Ντεγκόφ ουντ Τάξις*
* Τομ Γουίλκινσον στο ρόλο του *Συγγραφέα*
* Όουεν Γουίλσον στο ρόλο του *Μεσιέ Τσακ*
* Μπομπ Μπάλαμπαν στο ρόλο του *Μ. Μάρτιν*

## Box office
Με προϋπολογισμό 31.000.000 δολάρια, η ταινία *Ξενοδοχείο Grand Budapest* έκανε άνοιγμα τριημέρου στη Γερμανία με 800.000 ευρώ σε εισπράξεις ενώ συνολικά συγκέντρωσε 7,8 εκατομμύρια ευρώ. Στη Μεγάλη Βρετανία οι εισπράξεις το πρώτο σαββατοκύριακο έφτασαν το 1,2 εκατομμύριο λίρες ενώ τα συνολικά έσοδα άγγιξαν τις 11,9 εκατομμύρια λίρες. Στις Ηνωμένες Πολιτείες η ταινία έκανε άνοιγμα τριημέρου στην 6η θέση με 8,5 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 59,3 εκατομμύρια δολάρια ενώ στον υπόλοιπο κόσμο συγκέντρωσε 113,7 εκατομμύρια δολάρια. Παγκοσμίως απέφερε 173 εκατομμύρια δολάρια.

## Βραβεία και υποψηφιότητες

## Παραπομπές


## Εξωτερικοί σύνδεσμοι
* Επίσημη ιστοσελίδα 
* Ξενοδοχείο Grand Budapest στο IMDb

Κατηγορία:Γερμανικές ταινίες
Κατηγορία:Ταινίες του 2014
Κατηγορία:Αμερικανικές κωμικές ταινίες
Κατηγορία:Αγγλόφωνες ταινίες
Κατηγορία:Ταινίες που κέρδισαν Όσκαρ Καλύτερης Ενδυματολογίας
Κατηγορία:Ταινίες των οποίων ο καλλιτεχνικός διευθυντής κέρδισε Όσκαρ Καλύτερης Καλλιτεχνικής Διεύθυνσης
Κατηγορία:Ταινίες που κέρδισαν Όσκαρ Καλύτερου Μακιγιάζ και Κομμώσεων
Κατηγορία:Ταινίες που κέρδισαν Όσκαρ Καλύτερης Πρωτότυπης Μουσικής
Κατηγορία:Ταινίες με μουσική σύνθεση Αλεξάντρ Ντεσπλά
Κατηγορία:Ταινίες τοποθετημένες σε ξενοδοχεία
Κατηγορία:Γερμανικές κωμικές ταινίες
Κατηγορία:Ταινίες σε σκηνοθεσία Γουές Άντερσον
Κατηγορία:Ταινίες γυρισμένες στη Γερμανία
Κατηγορία:Ταινίες της TSG Entertainment
Κατηγορία:Ταινίες σε παραγωγή Γουές Άντερσον
Κατηγορία:Χρυσή Σφαίρα Καλύτερης Ταινίας (Κωμωδία ή Μιούζικαλ)